Rautjärvi puáris kirkko

Rautjärvi puáris kirkko lâi ive 1881 huksejum já kiävtun vihkum stuorrâ muorâkirkko, mii lâi Rautjärvist Maadâ-Kärjil eennâmkoddeest. Kirkko lâi kirkkoluáhá alne siämmáánommâsii jäävri maadâriddoost. 
pienoiskuva|Rautjärvi puáris kirkko 1950-lovvoost
Eennâmkodálávt merhâšittee huksejum kulttuurpirâsin onnum kirkko puolij kunnân juovlâmáánu 25. peeivi 2022. Roovvâdmáánu 9. peeivi 2023 Ruokolahti kirkkostivrâ meridij huksiđ uđđâ kirho kunnân puállám kirho sajan. 

 Historjá 
Rautjärvi maadâriddoost láá lamaš maaŋgah kappeleh já kirhoh. Täin jo kulmâ láá puállám kunnân. Kirhoi lasseen Rautjärvist láá puállám aainâs-uv kyehti kiällutoornâ iivij 1847 já 1872 já meid pappâl já kirho kirjerááju (ive 1856).

 Vuossâmuš kirkko 
Vuossâmuš oskolduvlâš huksiittâs lâi Ruokolahti servikode kappel ađai Rautjärvi kappel. Ruokolahti servikoodán kuullâm Rautjärvi kappelservikodde vuáđudui ive 1654. Rautjärvi táluliih annuu Viibur luterilii pispekode pispe Peter Bjuggist love huksiđ kappel. Sij finnejii love huksiđ tom Nurmijärvi riidon, mut kihheen ij innig tieđe, huksejui-uv kappel toho.

Ive 1664 Rautjärvi táluliih finnejii love tallaa Viibur pispe Nicolaus Nycopensisist huksiđ kappel Rautjärvi riidon. Puoh pitejâšliih iä kuittâg halijdâm jieijâs kappel, já äšši moonâi-uv keriváid. Sij iä vaarâ vuáittám ääši, tastko toho huksejui Rautjärvi kappel, mii valmâštui ive 1667. 

Rautjärvi kappel tiet ulmuuh pessii kirhostâllâđ älkkeebeht, ko sij iä tarbâšâm innig eelliđ Ruokolahti kirhoost já návt kirkkomätki uánidui uáli jo ennuv.

1740-lovo räi kappel lâi jo nuuvt liäggásâm, ete servikodde meridij huksiđ uđđâ kirho ton paaldân. Uccâvaje aalgâst ive 1741 ruošah poldii kappel, mut iä kuittâg puáldám uđđâ kirho.

 Nubbe kirkko 
Nubbe kirho huksim lâi jo pargo vyelni vuossâmuu kirho ääigi. Tom ruošah kuođđii puáldihánnáá, veikkâ sij poldii-uv kirho paaldâst leijee kappel. Kirkko valmâštui loopâst ive 1744 uccâvaje maŋa.

Taat kirkko lâi aanoost tuše 30 ihheed, tastko tot lâi hyenes oornigist já lâi servikoodán jo meendu ucce.

 Kuálmád kirkko 
Čuávuvâš kirkko valmâštui ive 1776. Ive 1815 huksejui kirho šiiljon sierânâs kiällutornâ. Ive 1834 rautjärviliih annuu love iärániđ Ruokolahti servikoddeest já vuáđudiđ jieijâs kirkkohiärrákode, mut sij iä finnim tom. Esken ive 1859 sij finnejii love, já talle Rautjärvi kirkkohiärrákodde šoodâi jiečânâssân.
Syeinimáánu 7. peeivi 1872 taat-uv kirkko já kiällutornâ puollii kunnân. Kirhoost tuálvojii ráájun tivrâsumoseh kirkkotiiŋgah.

Pitejâščuákkim lâi tolebáá meridâm celkkiđ pyellimtáhádâs luovâs, tastko kirho ruuđah iä rijttám táhádâsmááksun. Návt servikodde kaartâi mäksiđ uđđâ kirho huksimkoloid, mii vaiguttij čuuvtij čuávuváá kirho huksimvuáváámáid já -amnâsáid.

 Niäljád kirkko 
Tállán pyellim maŋa tollui pitejâščuákkim. Servikoddáliih iä halijdâm kirhostâllâđ eres kirhoin, mut servikodde ij suittám huksiđ pyere kirho, já tondiet čuákkimist meridui huksiđ jotelávt uđđâ, koskâpuddâsii kirho kunnân puállám kirho sajan. Tot huksejui uáli jotelávt, suulân 2,5 mánuppaajeest.

Tastko juurdân lâi tot, et Rautjärvi niäljád kirkko lâi koskâpuddâsâš kirkko, te hiirsah annojii tuše tuuvdâmuorrân, ige ubâ kirkko huksejum hiirsâin tegu táválávt. Ovdâmerkkân kirho seeinih huksejuvvojii luovdijn iäge hiirsâin.

 Viiđâd kirkko 
pienoiskuva|Rautjärvi viiđâd kirkko ive 1941
Niäljád kirkko lâi kuhháá aanoost, tastko servikodde ij valagin suittám huksiđ pyereeb kirho. Hyenes ruttâtile lasseen servikoddáliih halijdii cegâttiđ uđđâ muorâkirho, veikkâ miärádâs mield tot ličij ferttim huksiđ keđgiamnâsijn tegu tiijlâin teikkâ marmorist. Ive 1873 árvuváldáliih servikoddáliih savâstâlškuottii uđđâ kirho huksimsaajeest.

Esken roovvâdmáánust 1877 meridui, ete uđđâ kirkko huksejuuččij siämmáá sajan ko ive 1776 huksejum já ive 1872 puállám kirkko.

Uđđâ ristâkirho vuávái arkkiteht A. J. Jansson. Huksimmiäštárin tooimâi Karl Gustav Kajander.

Čohčâmáánu 25. peeivi 1881 valmâštui Rautjärvi viiđâd kirkko. Servikodde tállán oostij pyellimtáhádâs uđđâ kiirkon. Kirkko vihkui kiävtun vuossâmuu keerdi roovvâdmáánu 4. peeivi 1881.
pienoiskuva|Rautjärvi kirho uurguh ive 1925
Kiävtun vihkum maŋa servikodde kuuloold hommái kiirkon ávhálijd lasattâsâid tegu kuávdášlieggim kaminij sajan já uurguid. Kirho šiiljon huksejui pitejâštupe ive 1905. Kiđđâtäälvi 1939 kirkko tivodui já uđâsmittui, mon maŋa tot vihkui kiävtun uđđâsist. Talle kirho viihkâi kiävtun roovvâdmáánu 29. peeivi 1939 ruávást Leo Gummerus. 

Kirkko vuáđutivodui 2000-lovo aalgâst.

Taam kirho tubdâmettum olmooš cokkiittij tuulân ive 2022 juovlâpeeivi immeelpalvâlus ääigi, mon keežild kirkko puolij kunnân.

 Majemuu kirho huksiittâs 
Kirkko lâi täsiverdisâš ristâkirkko, mii sulâstitij uáli ennuv Ruokolahti kirho. Viestârpiäláá kečiseeinist lâi neeljikiärdásâš, neljihááhámásâš tornâ, mast lâi čuhâlis káttu já ton alne ristâ. Muorâkirho koskâuási alne lâi kuubool. 

Kiirkon čäähih siämmáá ääigi 1 150–1 200 olmožid.

 Álttártavlu 
Álttár tyehin lâi ivnáás álttártavlu Vanha paimen kertoo, mon máálái Eero Lehikoinen ive 1935. Taavlu skeŋkkij Iisakki Ahtiainen, kii omâstij Niska-Pietilä sáhhámlágádâs, já tot čaittui vuossâmuu keerdi uđđâivemáánu 26. peeivi 1936.

 Eres kirkkotävireh 
Ehidâsleeibi taldrik já ehidâskaalhâ raahtij Johan Illberg ive 1854. Kirhoost lijjii meid kulmâ kristalruuvnâ, moh evakuistojii Ilmee kirho eres luávuduv mield ovdil ko kuávlu luovâttui Sovjetliiton.

 Eres huksiittâsah já muštopääcis 
Kirho alda huksejui uđđâ pitejâštupe ive 1905. Aalgâst tobbeen tuállojii kieldâčuákkimeh. Ko ive 1922 čuákkimeh sirdojii Miettilän, te pitejâštupán varrij kieldâkirjerááju. Iivij 1978–1996 tobbeen tooimâi Rautjärvi päikkikuávlumuseo.

Kirho šiljoost lii meid máttáátteijee já kirječällee Johannes Häyhä muštopääcis. Tom ceggij Häyhä suhâservi kesimáánu 17. peeivi 1989.

 Kirkkoeennâm 
Kirho pirrâ lii kirkkoeennâm. Tom pirâstit vistig sibžesäiđi já te vyeligis, ive 1916 huksejum keđgiäiđi. Ääiđi tyehin kirho já Rautjärvi kooskâst láá hävdienâmeh.

 Juovlâpeeivi puálu 
Ive 2022 juovlâpeeivi iđedist immeelpalvâlus ääigi kirkko cokkiittui pyelliđ. Säärni ääigi servikode kappalâš huámmášij, ete kirkko lâi pyelimin. Puoh 30–40 olmožid pessii kirhoost šiiljon torvolávt. Ko sij pessii olgos, kirkkotornâ lâi jo čuuvtij pyelimin. Veikkâ puálukodde poođij kirho luusâ jotelávt, tot ij puáhtám piäluštiđ kirho já te juovlâmáánu 25. peeivi 2022 Rautjärvi viiđâd kirkko puolij kunnân.

Poolis epidij, ete kirho cokkiittij tuulân tubdâmettum olmooš tátulávt, aainâs-uv tastko kiinii lâi kiässám oorâid kirho uuvsâi oovdân. Siämmáá peeivi Rautjärvist puolij meid peerâtáálu. Ton pyelimist jaamij almai. Poolis eeppid, et sun lii siämmáš olmooš, kote lii cokkiittâm kirho tuulân.

 Fáádást eres soojijn 



 Käldeeh 

Luokka:1880-lovvoost huksejum kirhoh Suomâst
Luokka:Rautjärvi huksiittâsah já rakânâsah
Luokka:Suomâ muorâkirhoh
Luokka:Suomâ ovdiih kirhoh
Luokka:Suomâ täsiverdisiih ristâkirhoh